**cu privire la cantitatea minimă obligatorie a rezervelor de combustibil necesară centralelor electrice și termice care utilizează combustibil fosil**

**------------------------------------------------------------------------------**

În temeiul art. 4 alin. (1) lit. g) din Legea nr. 174/2017 cu privire la energetică
(Monitorul Oficial al Republicii Moldova, 2017, nr. 364-370, art. 620), art. 4 alin. (1) lit. h) și art. 23 alin. (2) din Legea nr. 107/2016 cu privire la energia electrică (Monitorul Oficial al Republicii Moldova, 2016, nr.193-203, art. 413),

Guvernul **HOTĂRĂȘTE**:

1. Se instituie obligația de a asigura crearea și menținerea cantității minime obligatorii a rezervelor de combustibil pentru centralele electrice și termice pe bază de combustibil fosili, care nu desfășoară activitate sezonieră pentru Societatea pe Acţiuni „Termoelectrica” și Societatea pe Acțiuni „CET-Nord” (în continuare Entitățile).

2. Entitățile determină în baza unei analize tehnico-economice tipul combustibilului potrivit a fi utilizat în calitate de rezervă pentru o perioadă de 30 zile la centralele electrice și termice deținute, precum și opțiunile de realizare a obligației stabilite în pct. 1.

3. Entitățile vor notifica organul central de specialitate în domeniul energetic despre soluțiile analizate și stabilite drept optime, inclusiv măsurile planificate a fi întreprinse în vederea creării rezervelor de combustibil cu minim 90 de zile înaintea începerii unui nou sezon de încălzire.

4. În vederea realizării obligației de notificare stipulate la pct. 3 în sezonul de încălzire 2019-2020, Entitățile vor notifica organul central de specialitate al administrației publice în domeniul energetic despre acțiunile întreprinse și cele planificate în termen de 15 zile de la data publicării în Monitorul Oficial al Republicii Moldova a prezentei hotărâri.

5. Prezenta hotărâre intră în vigoare la data publicării în Monitorul Oficial al Republicii Moldova.

|  |  |
| --- | --- |
| **PRIM-MINISTRU** | **Maia SANDU** |
| **Contrasemnează:**  |  |
| **Ministru al economiei și infrastructurii** | **Vadim BRÎNZAN** |